Qashqadaryoda 103 mahallaga 124 kompyuter jamlanmalari topshirildi

Qashqadaryo viloyatida 103 mahalla (qishloq) fuqarolar yig‘iniga 124 kompyuter jamlanmalari topshirildi. Bu haqda O‘zA xabar bermoqda.

 Foto © O‘zA
 “Mahalla” xayriya jamoat fondi, “Nuroniy” jamg‘armasining viloyat bo‘limlari hamda boshqa hamkor tashkilotlar vakillari ishtirok etgan tadbirda Prezidentimiz rahnamoligida jamiyatimiz hayotida mahallaning rolini kuchaytirishga qaratilayotgan alohida e’tibor o‘z samarasini berayotgani ta’kidlandi. Ijtimoiy-iqtisodiy masalalarni hal etish, fuqarolarning manfaatlarini himoya qilishda mahallaning o‘rni va ahamiyati tobora ortib bormoqda. Mahalla hayoti bilan bog‘liq qadriyatlar, urf-odat va an’analar tiklanib, uning huquq va vakolatlari kengaytirilmoqda.
– Mahallalarning kompyuter jamlanmalari bilan ta’minlanishi ularning ish samaradorligini oshirishga xizmat qiladi, – deydi “Mahalla” xayriya jamoat fondi viloyat bo‘limi raisi M.Turopov. – Prezidentimizning 2012-yil 21-martdagi “Zamonaviy axborot-kommunikatsiya texnologiyalarini yanada joriy etish va rivojlantirish chora-tadbirlari to‘g‘risida”gi qarori bu borada muhim omil bo‘lmoqda. Xususan, fuqarolarning o‘zini o‘zi boshqarish organlari to‘g‘risidagi axborotlarni to‘plash, tahlil qilish, tizimlashtirish va saqlash imkoni yanada kengaydi. Ayniqsa, ma’lumot almashinuvi borasida vaqt ham, mablag‘ ham tejaladigan bo‘ldi.